《题天童万松图》
明代·释宗泐

小白市，太白峰，二十里松居其中。一径阴阴翠羽盖，半空矗矗苍髯龙。

太白之峰分九陇，壮哉千古之佛宫。香云不动梵呗合，楼阁倒影清池空。

左庵昔年此说法，山谷荅响撞钜钟。只今九重城里住，梦魂夜夜鄞江东。

钱塘有客曰王蒙，为君写此千万松。座间惨惨起阴雾，屋底䬃䬃生清风。

何来禅子松下度，长衫大笠携一筇。亦有驺从三四公，青林路口衣裳红。

我初展卷欲大叫，海上涌出高巃嵷。云端缥缈下玉童，有路似与天相通。

自怜平生不一到，吁嗟老矣将焉从。还君此图袖手坐，有目只送南飞鸿。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。